Centrum pre kybernetickú obranu Slovenskej republiky

Centrum pre kybernetickú obranu Slovenskej republiky (CKO) je osobitnou organizačnou zložkou Vojenského spravodajstva plniacou úlohy na úseku obrany štátu v kybernetickom priestore. CKO vzniklo 1. apríla 2018.

Úlohou CKO je získavať, sústreďovať, analyzovať a vyhodnocovať informácie dôležité pre zabezpečenie kybernetickej obrany, informovať dotknuté subjekty o aktuálnych hrozbách a navrhovať vhodné opatrenia.

Súčasťou centra je aj jednotka pre riešenie počítačových bezpečnostných incidentov CSIRT.MIL.SK.

História 
Jednou zo základných úloh štátu je zabezpečovať vlastnú obranu, ktorá predstavuje súhrn opatrení na zachovanie mieru, územnej celistvosti a nedotknuteľnosti hraníc. Štát túto úlohu plní aj v kybernetickom priestore, ktorý bol na samite NATO vo Varšave v roku 2016 uznaný popri zemi, vode, vzduchu a vesmírnemu priestoru za ďalšiu operačnú doménu.

V podmienkach Slovenskej republiky v čase mieru, ako aj v čase vojny zohráva kľúčovú úlohu pri zabezpečovaní obrany národného kybernetického priestoru Ministerstvo obrany Slovenskej republiky prostredníctvom Vojenského spravodajstva.

Za účelom efektívneho plnenia zabezpečenia kybernetickej obrany zo strany Vojenského spravodajstva došlo v roku 2018 k legislatívnym zmenám, ktoré mali zásadný dopad na zabezpečenie obrany národného kybernetického priestoru.

Dňom 1. apríla 2018 nadobudol účinnosť zákon č. 69/2018 Z. z. o kybernetickej bezpečnosti, ktorý komplexne upravuje oblasť kybernetickej a informačnej bezpečnosti, zavádza základné bezpečnostné požiadavky a opatrenia dôležité pre koordinovanú ochranu informačných, komunikačných a riadiacich systémov. Tento zákon zároveň vytvoril pôdu na diferencovanie oblasti kybernetickej bezpečnosti a kybernetickej obrany Slovenskej republiky prostredníctvom novelizácie príslušnej národnej legislatívy týkajúcej sa obrany štátu a činností Vojenského spravodajstva.

Z pohľadu zabezpečenia kybernetickej obrany Slovenska sú dôležité najmä súvisiace novely zákona č. 198/1994 Z. z. o Vojenskom spravodajstve a zákona č. 319/2002 Z. z. o obrane Slovenskej republiky.

Novelizácia zákona č. 319/2002 Z. z. o obrane Slovenskej republiky zadefinovala, že obrana štátu sa zabezpečuje aj v kybernetickom priestore prostredníctvom opatrení zameraných na riešenie závažných kybernetických bezpečnostných incidentov podľa zákona o kybernetickej bezpečnosti a obranu objektov osobitnej dôležitosti, ďalších dôležitých objektov a prvkov kritickej infraštruktúry pred kybernetickým napadnutím, ktoré v tejto oblasti vykonáva Vojenské spravodajstvo.

Novela zákona č. 198/1994 Z. z. o Vojenskom spravodajstve stanovila, že Vojenské spravodajstvo v rozsahu svojej pôsobnosti získava, sústreďuje a vyhodnocuje informácie dôležité pre zabezpečenie obrany a obranyschopnosti SR na území Slovenska a v zahraničí zamerané aj na aktivity a ohrozenia v kybernetickom priestore, pričom je oprávnené vykonávať primerané bezpečnostné opatrenia.

Táto novela zároveň určila, že Vojenské spravodajstvo plní úlohy na úseku obrany štátu v kybernetickom priestore a kybernetickej bezpečnosti v rozsahu ustanovenom zákonom o kybernetickej bezpečnosti prostredníctvom CKO, ktoré je osobitnou organizačnou zložkou Vojenského spravodajstva.

Úlohy 
CKO na úseku obrany kybernetického priestoru Slovenska plní v čase mieru úlohy:

 V rozsahu zákona: č.198/1994 Z. z. o Vojenskom spravodajstve: (1) získava, (2) sústreďuje, (3) analyzuje a (4) vyhodnocuje informácie dôležité na zabezpečenie kybernetickej obrany Slovenskej republiky, (6) informuje dotknuté subjekty a (7) navrhuje vhodné opatrenia.
 V rozsahu organizačného poriadku MO SR: úlohy vecne príslušnej autority pre kybernetickú bezpečnosť v pôsobnosti ministerstva.

Referencie

Pozri aj 
 Vojenské spravodajstvo
 CSIRT.MIL.SK

Externé odkazy 
 www.ckosr.sk
 vs.mosr.sk

Vojenské spravodajstvo
Organizácie založené v 2018